PQS รุกขยายโรงงานใหม่ เพิ่มกำลังผลิตแตะ 3.6 แสนตัน/ปี
PQS พร้อมเดินหน้าขยายโรงงานแห่งใหม่ เพิ่มกำลังการผลิตเป็น 3.6 แสนตันต่อปี จากปัจจุบัน 2.4 แสนตันต่อปี ตั้งเป้าเติบโตอย่างยั่งยืน และเปิดตลาดใหม่เพิ่มเติม
PQS พร้อมเดินหน้าขยายโรงงานแห่งใหม่ เพิ่มกำลังการผลิตเป็น 3.6 แสนตันต่อปี จากปัจจุบัน 2.4 แสนตันต่อปี ตั้งเป้าเติบโตอย่างยั่งยืน และเปิดตลาดใหม่เพิ่มเติม
15 ก.พ. 2566

นายสมยศ ชาญจึงถาวร ประธานกรรมการ บริษัท พรีเมียร์ควอลิตี้สตาร์ช จำกัด (มหาชน) หรือ PQS เปิดเผยว่า ภายหลังการเข้าซื้อขายในตลาดหลักทรัพย์แห่งประเทศไทย (SET) วันนี้เป็นวันแรกว่า หุ้น PQS ได้รับการต้อนรับอย่างอบอุ่นจากนักลงทุนอย่างคึกคัก
โดยการเข้าลงทุนในหุ้น PQS เป็นโอกาสที่ดีที่ทำให้นักลงทุนได้เข้ามาร่วมเป็นส่วนหนึ่งของความสำเร็จของบริษัทฯ ซึ่งการระดมทุนครั้งนี้ สร้างโรงงานแป้งมันสำปะหลัง เพื่อรองรับความต้องการของตลาดอาหารที่เพิ่มสูงขึ้น ทั้งนี้ บริษัทฯ พร้อมจะเดินหน้าพัฒนาต่อไปอย่างไม่หยุดยั้ง เพื่อมุ่งสู่การเติบโตในธุรกิจผลิตและจำหน่ายแป้งมันสำปะหลัง และอุตสาหกรรมแปรรูปอื่นๆ ที่ไม่เกี่ยวข้องกับอาหาร
รวมทั้งการจำหน่ายกระแสไฟฟ้าจากก๊าซชีวภาพในโรงงาน และจำหน่ายให้การไฟฟ้าส่วนภูมิภาค อย่างแข็งแกร่ง และยั่งยืน และมุ่งสู่ผู้นำในอุตสาหกรรมมันสำปะหลังในระดับอาเซียน
นายรัฐวิรุฬห์ ชาญจึงถาวร ประธานเจ้าหน้าที่บริหาร PQS กล่าวว่า เงินที่ได้จากการระดมทุนในครั้งนี้ ส่วนหนึ่งจะนำไปขยายโรงงานแห่งใหม่ และจะทำให้ปริมาณการผลิตมันสำปะหลังโดยรวมเพิ่มขึ้นเป็น 3.6 แสนตันต่อปี จากปัจจุบันอยู่ที่ 2.4 แสนตันต่อปี
นอกจากนี้ PQS ยังได้ศึกษาแผนลงทุนใหม่ๆ เพิ่มเติม โดยเน้นการต่อยอดธุรกิจผลิตและจำหน่ายก๊าซชีวภาพ และจะเน้นบริหารต้นทุนที่มีประสิทธิภาพ เพื่อรักษาอัตราการเติบโตของผลประกอบการของ PQS ให้อยู่ในระดับที่ดีต่อไป ซึ่งผลประกอบการย้อนหลัง 3 ปี (2562-2564) มีรายได้ 1,255.70 ล้านบาท 1,282.05 ล้านบาท และ 2,254.03 ล้านบาท ตามลำดับ ส่วนกำไรสุทธิอยู่ที่ 66.75 ล้านบาท, 82.09 ล้านบาท และ 313.82 ล้านบาทตามลำดับ ส่วนปี 2565 คิดเฉพาะงวด 9 เดือน มีรายได้ 1,757.57 ล้านบาท และกำไรสุทธิ 211.36 ล้านบาท
ทั้งนี้ รายได้หลักยังคงมาจากธุรกิจผลิตและจำหน่ายแป้งมันสำปะหลังเกรดพรีเมี่ยม โดยจะขยายตลาดต่างประเทศเพิ่มเติมจากตลาดหลักในปัจจุบัน คือ ประเทศจีน
นายเสกสรรค์ ธโนปจัย ประธานเจ้าหน้าที่บริหาร บริษัท ฟิน พลัส แอดไวเซอรี่ จำกัด ในฐานะที่ปรึกษาทางการเงิน บริษัท พรีเมียร์ควอลิตี้สตาร์ช จำกัด (มหาชน) หรือ PQS กล่าวว่า หุ้น PQS เปิดทำการซื้อขายได้อย่างน่าประทับใจในวันนี้ นอกจากเป็นบริษัทที่มีศักยภาพการเติบโตทางธุรกิจสูงแล้ว ยังได้รับการสนับสนุนที่ดีจากนักลงทุน
ขณะที่เงินที่ได้จากการระดมทุน จะขยายธุรกิจตามแนวทางที่บริษัทฯ วางไว้ โดยเฉพาะการลงทุนเปิดโรงงานใหม่จะสนับสนุนให้ PQS มีกำลังการผลิตแป้งมันสำปะหลังเพิ่มขึ้น 70% และจะสนับสนุนให้ผลการดำเนินงานโดยรวมปรับตัวเพิ่มขึ้นในทิศทางเดียวกัน ซึ่งโรงงานใหม่ของ PQS จะเสร็จเรียบร้อยในปี 2566 เริ่มดำเนินการผลิตอย่างเป็นทางการในปี 2567 และทำให้ผลประกอบการโตอย่างก้าวกระโดดในปี 2567 เช่นกัน
นายธีรฉัตร ศิลปสนธยานนท์ ผู้อำนวยการ บริษัทหลักทรัพย์ ฟินันซ่า จำกัด ในฐานะผู้จัดการการจัดจำหน่ายและรับประกันการจำหน่าย บริษัท พรีเมียร์ควอลิตี้สตาร์ช จำกัด (มหาชน) หรือ PQS กล่าวว่า PQS ได้รับความสนใจจากนักลงทุนเป็นอย่างดี ในฐานะหุ้นน้องใหม่กลุ่มอุตสาหกรรมเกษตรและอุตสาหกรรมอาหาร หมวดธุรกิจ อาหารและเครื่องดื่ม
โดยที่ผ่านมา PQS มีผลประกอบการที่ดีต่อเนื่อง มีศักยภาพการเติบโตสูง เป็นบริษัทฯ ที่มีปัจจัยพื้นฐานแข็งแกร่งมาตลอดระยะเวลาในการทำธุรกิจ การตอบรับที่ดีจากนักลงทุนในวันนี้ สะท้อนให้เห็นถึงความเชื่อมั่นและศักยภาพของบริษัทฯ จึงมั่นใจว่าภายหลังการเข้าจดทะเบียนในตลาดหลักทรัพย์แห่งประเทศไทยหรือ SET จะยิ่งทำให้ PQS เติบโตได้อย่างแข็งแกร่ง และมั่นใจว่า PQS จะเป็นหุ้นน้องใหม่ที่สามารถสร้างผลตอบแทนที่ดีให้กับนักลงทุนได้ในระยะยาว